Bħal lum 24 sena ilu Fr Martin Micallef sar saċerdot
Propju bħal lum 24 sena ilu, Fr Martin Micallef, id-Direttur tad-Dar tal-Providenza, kien ordnat saċerdot. Permezz ta' post fuq Facebook, Fr Martin radd ħajr lill-Mulej għal dak kollu li għamel miegħu. Talab ukoll biex il-Mulej jagħtih is-saħħa biex ikompli jservih. Kienu għexieren tal-persuni li kkummentaw fuq il-post ta' Fr Martin u filwaqt li awgurawlu f'dan il-jum tant speċjali għalih, għamlulu l-kuraġġ għal dak li se jkun qed jaffaċċja fil-jiem li ġejjin. Fl-okkażjoni tal-24 anniversarju tal-ordinazzjoni saċerdotali tiegħi nixtieq inrodd ħajr lill-Mulej għal dak kollha li għamel miegħi. Nitlob lill-Mulej jagħtina s-saħħa nkompli nservieħ. Posted by Martin Micallef on Saturday, July 4, 2020 Fl-aħħar jiem, id-Dar tal-Providenza ħabbret li Fr Martin se jkun qed jieħu pass lura mill-irwol uffiċjali tiegħu, b'mod temporanju, sakemm jiġġieled il-marda tal-kanċer. Waqt intervista ma' Jes Saliba fuq il-programm Newsbook Hour fuq 103 Malta's Heart, Fr Martin spjega li nhar it-Tnejn se jibda t-trattament għall-kanċer li ħakmu, li t-tobba qalulu li jista' jitfejjaq. Filmat: "Jekk Alla jrid din il-ġlieda nirbaħha" – Fr Martin dwar il-kanċer Fr Martin kien spjega kif il-pandemija tal-coronavirus affettwat lid-Dar. Stqarr li beża' fil-bidu tal-pandemija minħabba li ma kienx jaf x'se jiġri, meta beda jisma' bi djar simili barra minn Malta fejn mietu ħafna residenti. Għalhekk, bdew pjan ta' kontinġenza billi, pereżempju, bdew jieħdu t-temperatura tal-ħaddiema, jitolbuhom jinżgħu ż-żraben u jbiddlu ħwejjiġhom meta jaslu. Tista' turi l-apprezzament tiegħek lil Fr Martin u l-ħidma tad-Dar tal-Providenza billi tagħti donazzjoni minn hawn . Sabiħ Li Tagħti – Titnieda l-itwal 'maratona' b'risq id-Dar tal-Providenza